b'\n_START_ARTICLE_\nTjukotskij autonome okrug\n_START_SECTION_\nGeografi\n_START_PARAGRAPH_\nOkrugen er omgivet af det \xc3\x98stsibiriske hav og Tjuktjerhavet, det Ishavet, Beringshavet og Stillehavet. I okrugen finder man Ruslands \xc3\xb8stligste punkt Ratmanov\xc3\xb8en, det eurasiske fastlands \xc3\xb8stligste punkt Desjnjov-n\xc3\xa6sset, (dansk: \xc3\x98stkap). Omr\xc3\xa5det et hjemsted for Ruslands nordligste by Pevek, den \xc3\xb8stligste Anadyr samt den aller\xc3\xb8stligste hel\xc3\xa5rsbebyggelse Uelen.\n_START_SECTION_\nKlima\n_START_PARAGRAPH_\nTjukotskijs klima er koldt. Om sommeren er der ved kysterne omkring 9\xc2\xa0\xc2\xb0C i juli. Om vinteren er havet tilfrosset, og temperaturen falder ned til -25\xc2\xa0\xc2\xb0C i gennemsnit i januar.\n_START_SECTION_\nPlantev\xc3\xa6kst\n_START_PARAGRAPH_\nVegetationen best\xc3\xa5r overvejende af tundra.\n_START_SECTION_\nErhverv og \xc3\xb8konomi\n_START_PARAGRAPH_\nI Tjukotskij findes store forekomster af mineraler, herunder guld, tin, bly, zink og kul._NEWLINE_Andre n\xc3\xa6ringsveje er jagt, renavl og fiskeri. Man satser desuden p\xc3\xa5 turisme, is\xc3\xa6r fra USA. Det har tidligere ikke v\xc3\xa6ret muligt p\xc3\xa5 grund af omr\xc3\xa5dets status som milit\xc3\xa6rt sikkerhedsomr\xc3\xa5de i sovjettiden, og derfor findes der kun f\xc3\xa5 hoteller med mere. Turismen fra USA er forekommet i en \xc3\xa5rr\xc3\xa6kke i beskeden skala, idet okrugens myndigheder har hjulpet et amerikansk flyselskab med de milit\xc3\xa6re bes\xc3\xb8gstilladelser og andre praktiske problemer. I Bilibino findes Bilibino atomkraftv\xc3\xa6rk._NEWLINE_Tjukotskij har f\xc3\xa5 veje, og flyvning er det vigtigste transportmiddel for persontransport. Der forekommer tillige kystfart, som dog kun sejler ved sikre isforhold.\n_START_SECTION_\nHistorie\n_START_PARAGRAPH_\nDet menes, at Tjukotskij f\xc3\xb8rst blev befolket for omkring 8.400 \xc3\xa5r siden af j\xc3\xa6gere fra Central- og \xc3\x98stasien. Der fandtes da en skovbevokset landbro mellem Alaska og Asien, Beringia, som de amerikanske indianeres, eskimoernes og aleuternes forf\xc3\xa6dre krydsede for at bos\xc3\xa6tte sig p\xc3\xa5 det amerikanske kontinent. P\xc3\xa5 denne tid levede mammutter, uldh\xc3\xa5ret n\xc3\xa6sehorn og andre udd\xc3\xb8de dyr i omr\xc3\xa5det. Befolkningen var ikke nomader, men havde faste bopladser._NEWLINE_Da klimaet forandredes, forandredes ogs\xc3\xa5 dyrelivet. Hele folkegrupper vandrede bort eller sultede ihjel. Dette bidrog ogs\xc3\xa5 til, at mange folkegrupper begyndte en nomadisk livsstil._NEWLINE_I dag kan finder man mange spor efter Tjukotskijs stenalderbefolkning, herunder indristninger p\xc3\xa5 stenblokke omkring Pegtymelflodens udmunding, fortrinsvis silhuetter af dyr._NEWLINE_Tjukterne \xc3\xa6ndrede kun lidt p\xc3\xa5 deres levevis, indtil russiske kosakker begyndte at udforske omr\xc3\xa5det. Kosakkerne havde til opgave at udvide det russiske rige og l\xc3\xa6gge befolkningen ind under zarens styre. De f\xc3\xb8rste \xc3\xa5rhundreder pr\xc3\xa6gedes af stridigheder mellem kosakker og tjuktere. Tjukterne beherskede krigskunsten og var det urfolk, der l\xc3\xa6ngst holdt stand mod de indtr\xc3\xa6ngende europ\xc3\xa6ere.\n_START_SECTION_\nBefolkning\n_START_PARAGRAPH_\nDe vigtigste byer i Tjukotskij er hovedbyen Anadyr, havnebyen Providenija, kraftv\xc3\xa6rksbyen Bilibino samt Pevek. Derudover er der yderligere 13 mindre bym\xc3\xa6ssige bebyggelser. Med Tjukotskij oprindelige befolkning menes oftest tjuktere og mindre grupper af jupig\'er ("asiatiske eskimoer") ved halv\xc3\xb8ens \xc3\xb8stkyst, foruden de mindre folkeslag korjaker, tjuvantser, evener og jukagirer, der lever i indlandet og hver udg\xc3\xb8r mindre end tusind individer. I sovjettiden skete en kraftig tilflytning til okrugens industrier og servicefag fra Sovjetunionens europ\xc3\xa6iske dele, is\xc3\xa6r af russere, hviderussere og ukrainere. I dag udg\xc3\xb8r etniske russere ca. 60% af befolkningen.\n_START_SECTION_\nPolitik\n_START_PARAGRAPH_\nI 2000 blev Roman Abramovitj valgt som Tjukotskijs guvern\xc3\xb8r. Han afgik f\xc3\xb8r tiden i 2008 og blev i 2009 afl\xc3\xb8st af Roman Kopin.'